Papersnake/gushiwen huggingface dataset:
依韵奉和千叶玫瑰之什
李昉（宋代）

满槛妖饶甚，皆因暖律催。
好凭莺说意，不假蝶为媒。
带露羞容敛，随风笑脸回。
去年观始种，今日见齐开。
熠熠灯千炷，荧荧火一堆。
浓香盖天与，碎叶是谁裁。
旋为除芳草，惟愁落绿苔。
最宜含细雨，肯使扑轻埃。
易赋诗盈轴，难辞酒满杯。
汲泉频灌溉，买土更封培。
销得邀宾赏，堪教选地栽。
醉吟翻怅望，行绕重徘徊。
谩对鲜研色，惭无绮丽才，
自怜垂白叟，扶病看花来。
山园丛桂新蘖将抽陈叶皆陨感而成咏
释文珦（宋代）

草木随时变，由来不少停。
新萌将欲吐，陈叶已先零。
便可知浮世，无由固此形。
保常同醉梦，曾有几大醒。
晚春闲居杨工部寄诗、杨常州寄茶同到因以长句答之
白居易（唐代）

宿酲寂寞眠初起，春意阑珊日又斜。劝我加餐因早笋，

恨人休醉是残花。闲吟工部新来句，渴饮毗陵远到茶。

兄弟东西官职冷，门前车马向谁家。
过南荡三首
杨万里（宋代）

政好行时莫嬾行，犹寒未热雨初晴。
江西休问何时到，已离南屏第一程。
己亥仲夏游上杭南泉寺僧月修诵王阳明南征闲游寺诗因次韵
杨泷（明代）

司马南征甫偃戈，寻幽漫步入藤萝。坐看剑卖还耕犊，会见农忙理故蓑。

闽壤烟消清永夜，粤江雨过涨新波。禅堂遗咏徵前古，老我长吟夕照多。
春日登北固多景楼录奉即休长老二首 其一
萨都剌（元代）

醉拍阑干起白鸥，登临不尽古今愁。六朝人物空流水，三国江山独倚楼。

秃发凉风吹木叶，孤城落日下帘钩。海门不管兴亡事，犹送春潮打石头。
尹一留饮次其韵
韩淲（宋代）

冬来何意酒杯宽，旧话新愁转转难。落叶满城吹薄暮，浮波夹岸起清寒。

方斋留客情无已，上郭归人兴若阑。天地之间是襟谊，淋浪赢得洗悲酸。
送王秀才下第随侍东去
宋庠（宋代）

春色乡枌老，波声客櫂催。
林乌贪夕哺，都鹢怨风摧。
虑晦囊中颖，加餐案上杯。
重来期岁晏，飞藻右邹枚。
隆中次吴襄阳韵二首
项安世（宋代）

古来建大厦，所贵楹桷崇。
沛公得三士，折箠驱群雄。
嗟哉汉诸孙，永负隆准公。
表既憎弥衡，璋复轻张松。
幽州小从事，苦谏不见从。
赖有大耳儿，犹能过隆中。
吾评四刘牧，三豕而一龙。
景升最可笑，接士满郊宫。
坐看故人子，低头混耕农。
平生慕西伯，对面失飞熊。
阿琦去梯策，尚识智士功。
谁云豚犬愚，颇复胜乃翁。
前村梅
方蒙仲（宋代）

何缘春信息，第一到田家。
为甚笙歌院，重重绣幕遮。
送许先辈尉宗城
司马光（宋代）

红尘久帝城，高价动公卿。
竹柏寒方茂，骅骝老更成。
冰霜驱马瘦，书剑束装轻。
丞相虚东阁，遥知倒履迎。
寄送蒲衣自丹霞之福州
陈恭尹（清代）

发心初不与人言，二十辞家事世尊。禽鸟就斋分石钵，猕猴同路上山门。

题诗空谷吟声应，宴坐秋潭瘦影翻。此去八闽潮水上，荔支青榄似乡园。
储居士真赞
李之仪（宋代）

敏以自求，仁而乐施。乡党怀其恕，朋友畏其义。悟幻妄之不留，惟精进之是利。

故能告所厚而表其行，敛众美以昌其嗣。尚虑吾志之未孚，遂复有形于梦寐。

呜呼，斯岂今人之愿力欤，见者宁不知愧。
临江仙·六曲阑干三夜雨
纳兰性德（清代）

塞上得家报云秋海棠开矣，赋此

六曲阑干三夜雨，倩谁护取娇慵。可怜寂寞粉墙东，已分裙钗绿，犹裹泪绡红。
曾记鬓边斜落下，半床凉月惺忪。旧欢如在梦魂中，自然肠欲断，何必更秋风。
归旧隐
孟浩然（唐代）

北阙辞天子，南山隐薜萝。
苍梧逢叶二开美
张家玉（明代）

落日山欲暮，苍烟宿未收。故人劳梦到，相忆命孤舟。

帆影问潭月，江声话海楼。满船歌吹发，相对白蘋洲。
次韵答子实秦少章二首
陈师道（宋代）

文新情已故，室远人则迩。
杯酒不相忘，一朝得二子。
初花美无度，後时终可鄙。
与汝卧秋风，看君控双鲤。
干誉舍人将赴召前一日录示左丞公昔年见寄佳什辄用韵奉送 其一
李光（宋代）

不用移文托北山，须公一出济时艰。飞凫自欲朝天阙，老骥终思入帝闲。

直使奸谀俱落胆，要令凋瘵变驩颜。中兴事业须耆杰，炯炯何妨两鬓斑。
偈颂一百六十首
释宗杲（宋代）

清净慈门刹尘数，共生如来一妙相。
一一诸相莫不然，是故见者无厌足。
初冬快晴陪宣卿叔夏游石头庵过三生藏穷深极
胡寅（宋代）

衣薪难以大留形，破石空山浪予名。
倘信此心无起灭，一身那得有三生。
崇仙观
吴镒（宋代）

人生尘土不可耐，天上高寒定自嘉。
但约麻姑擘麟脯，莫寻句漏问丹砂。
孟孟词
张咏（宋代）

胡中不识春时节，门外春回花未发。
奴家闻道汉宫春，遥望南未拜新月。
拜新月，攒双眉，别部胡茄声亦悲，
低头自叹胡无知。
临江仙
王哲（金朝）

正已修行无怠堕，推心上应天机。内容整肃吐光辉。

灵真搜得机，方可许瞻睎。

谨谨授持专一守。静中清里归依。法凭条制不相违。

九玄并七祖，连汝共升飞。
玲珑四犯·越中岁暮闻箫鼓感怀
姜夔（宋代）

叠鼓夜寒，垂灯春浅，匆匆时事如许。倦游欢意少，俯仰悲今古。如淹又吟恨赋，记当时，送君南浦。万里乾坤，百年身世，唯有此情苦。
扬州柳垂官路，有轻盈换马，端正窥户。酒醒明月下，梦逐潮声去。文章信美知何用，漫赢得，天涯羁旅。教说与春来要，寻花伴侣。
访耿运干不值
韩淲（宋代）

束结新楼挟带湖，月台凌厉雪晴初。主人不见望犹美，客子空归兴亦舒。

支径草黄飞野鸟，露洲莎绿下舂锄。梅梢过腊花争发，城里分明物外居。
送君用侄判官
刘克庄（宋代）

天官长榜该差久，公相繁机押敕迟。
佩玉徐行真上介，着鞭先发任群儿。
方惭当宁询黄发，绝喜吾宗见白眉。
闻说守侯留祢墨，水衡召拜必同时。
送陆肱入关
尚颜（唐代）

舟行复陆行，始得到咸京。准拟何人口，吹嘘六义名。

乱山遥减翠，丛菊早含英。衣锦还乡日，他时有此荣。
香炉
梅尧臣（宋代）

铁铸小香炉，壁环平口铺。
麝焚葵叶大，兽啮竹根趺。
净几群书外，闲堂一物无。
中间任灰烬，终与蕙兰俱。
汥江八景 其一 蕉寺晨钟
林弼（明代）

招提隐隐傍林峦，月落钟鸣漏未残。一夜芭蕉风不静，秋声相和下云端。
宿紫阁山北村
白居易（唐代）

晨游柴阁峰，暮宿山下村。村老见余喜，为余开一尊。

举杯未及见，暴卒来入门。柴衣挟刀斧，草草十馀人。

夺我席上酒，掣我盘中飧。主人退后立，敛手反如宾。

中庭有奇树，种来三十春。主人惜不得，持斧断其根。

口称采造家，身属神策军。主人慎勿语，中尉正承恩。
草地人
李乔（清代）

台阳膏腴地，一岁或三熟。可怜草地人，不得饱糜粥。

里正催租吏捉人，投林有洞幸藏身。昼伏夜归饥不忍，归来惟对甑中尘。

曩从城中来，曾见城中客。峨峨称大家，丹艧间金碧。

丰衣美食如山积，不如卖女图朝夕。使侬莫作沟中瘠，女事贵人两有益。

吁嗟乎，坠茵坠溷不可知，飞絮飞花岂有择。君不见，石濠别，幽怨声，流民图，凄凉色。
偈三首
释祖元（宋代）

有佛处不得住，踏著秤鎚硬似铁。
无佛处急走过，脚下草深三铁。
三千里外，逢人不得错举。
北斗挂须弥，棒头挑日月。
摘杨花，摘杨花，
眼里瞳人著绣鞋。
独青亭
曾几（宋代）

霜落水痕风落木，翠盖倚天惟汝独。
是谁手种百年馀，荫此空汝一株足。
岁寒不但色青青，上有垂丝下茯苓。
松根老僧应取此，制人颓龄起人死。
湘潭道中即事二首
刘克庄（宋代）

败絮龙钟拥病身，十分寒事在湘滨。
若非野店黏官历，不记今朝是立春。
玩月
无垢（清代）

秋气晚馀寒，清光万里宽。天风如可惜，吾意欲乘鸾。
闻逆宦伏诛次澄江公韵
罗钦顺（明代）

元恶端宜具五刑，株连仍睹罢三卿。君臣有道终须正，天日无私本自明。

堪笑李斯空叹犬，若为冯道尚封瀛。中兴合在周宣上，一揽威权万国平。
天童山中月夜独坐
易顺鼎（清代）

青山无一尘，青天无一云。
天上惟一月，山中惟一人。

此时闻松声，此时闻钟声。
此时闻涧声，此时闻虫声。
松窗用杜句为韵和以棋酒为意十首
曹勋（宋代）

诵公十妙语，便觉舒华年。
意与境俱会，超凌心欲仙。
观雪六绝 其二
洪朋（宋代）

柴门草阁李生家，雪压幽篁特地斜。寡鹤啄馀畦碎玉，连钱飞起树零花。
和人游白云庄二首 其二
贺铸（宋代）

可爱白云翁，前溪舣钓篷。耕樵一径下，井臼四邻同。

倦宦终何得，馀生寄此中。预烦多种秫，毋使酒杯空。
苍屹山
郑廷鹄（明代）

玉龙出盘谷，翘首对新城。水带环桥绿，风铃触石鸣。

回翔本无意，屈曲尚多情。鸟迹留仙谶，谁人识姓名。
宿莲花寺顷从清献公游今十年矣
毛滂（宋代）

一径通松竹，入门闻夜香。
青灯孤照佛，斜月静归廊。
未厌逢僧拙，终惭涉世忙。
十年犹彷佛，一梦自凄凉。
用前韵谢子舟为予作风雨竹
黄庭坚（宋代）

子舟诗书客，画手睨前辈。
挹袂拍其肩，余力左右逮。
摩拂造化炉，经营鬼神会。
光煤叠乱叶，世与作者背。
看君回腕笔，犹喜汉仪在。
岁寒十三本，与可可追配。
小山苍苔面，突兀谢憎爱。
风斜兼雨重，意出笔墨外。
吾闻绝一源，战胜自十倍。
荣枯转时机，生死付交态。
狙公倒七芧，勿用嗔喜对。
此物当更工，请以小喻大。
临淮遇雪赠刘渐斋侍御谪居
包节（明代）

白简彤庭几抗章，一麾铜墨便为郎。
关门变柳犹飞雪，县郭无花只避霜。
云接楚山聊隐吏，地临淮海旧兴王。
可应禁闼违长孺，帝念中都是沛乡。
汉宫春（四和）
刘克庄（宋代）

墙角残红，恍徐娘虽老，尚有丰姿。纷纶绛节导从，不要街司。随波万点，似阿房、漂出残脂。休懊恼，丹铅褪尽，本来冰雪为肌。

老子平生心铁，被色香牵动，愁上双眉。且祝东风小缓，沥酒芒儿。道伊解冻，甚潘郎、鬓雪难吹。犹忆侍，钧天广宴，万红舞袖披披。
送从祖还黄州桃花镇寓居
徐瑞（宋代）

礼服悠悠岁月深，归来城郭岂堪寻。
葬防不背先师训，居颖能知前辈心。
古骚桃花劳远梦，征途柳色动新吟。
秋负偿有南飞雁，莫惜频频一寄首。
题王秉彝乐善堂
叶颙（元代）

结庐在人世，惟善以自将。宅兹幽迥地，远彼势利埸。

古屋三四间，秋风白云乡。仁慈居壶奥，礼义为垣墙。

庭种三古槐，门栽五垂杨。芝兰香四座，花蕊映两厢。

光辉谢金碧，调饰辞铅黄。吟榻青峰边，钓石绿沼旁。

窗前书万卷，膝上琴一张。客至亦不恶，茗碗与酒觞。

客去但高卧，不梦封侯王。全无宠辱惊，常有声名香。

胸中万念空，并此身世忘。秪存金石心，靡替刚毅肠。

平生无所短，而亦无所长。平生不作恶，善亦无可扬。

善恶俱两遣，长短未用量。傍人患不足，我乐殊未央。

乐此山水丽，乐此松桂芳。乐此烟霞古，乐此风月良。

丘园之胜概，泉石之膏盲。岂止乐吾庐，更乐斯民康。

古今之遗范，天地之大纲。无一不自乐，其乐匪泛常。

其乐善无尽，聊以名此堂。
偶作
连文凤（宋代）

少年场屋苦奔波，每对书檠读不多。
三十年来书好读，可邻老眼费摩挲。
庚戌春下鄱阳舟中诸作·过赭亭
陈文蔚（宋代）

船篷推起不教低，为放山光水色归。
客子离家已三日，赭亭山下欲斜晖。
上巳
陆游（宋代）

残年登八十，佳日遇重三。
帘幙低新燕，房栊起晚蚕。
名花红满舫，美酝绿盈甔。
春事还如昨，衰怀自不堪。
送张文昌帅豫章二首
陈造（宋代）

倚俟新年转化钧，昼方三接径抽身。
平时但有凝香梦，盛世那抽勇退人。
滕合宾筵时可醉，金华诗令看重新。
盍思远迩商霖望，不但淮乡有涸鳞。
雪中过东林寺 其一
韩日缵（明代）

驱马庐山曲，冥濛不见山。雪疑扃岫幌，人自扣禅关。

偶觅虎踪去，仍披鹤氅还。远公如可访，溪水尚潺潺。
二月二日即事
方岳（宋代）

春潮昨夜没平滩，一雨催花色半含。
雁唤元宵归塞北，燕衔新社到江南。
无欢不必游花树，有病何须置药篮。
只把公忠答天地，从教儿女闹冠簪。
徐神公墓
释元肇（宋代）

出郭门东宿霭披，仙公灵迹尚堪追。空林日日传清响，敝帚年年付与谁。
病起观垂丝海棠感慨作二绝句 其二
饶节（宋代）

卖花担上誇桃李，顿使春工不值钱。莫怪海棠不受折，要令笄珥绝凡缘。
醒世恒言
冯梦龙（明代）

富贵本无根，尽从勤里得。
请观懒惰者，面待饥寒色。
赠提刑贾司门青
苏辙（宋代）

前年乘舟护南河，宛丘官舍酣且歌。
去年持节忧犴狱，驱车道且日不足。
今年春风尘土黄，远赴三州议繇役。
天子忧民法令新，整齐百事无闲人。
苗耘发栉何时已，回首昔游如梦寐。
区区学舍曾未知，春晚日长唯有睡。
才智有余安得闲，疏慵顾我自当然。
喜君未忘太平事，独称赦书旌孝子。
九日怀聂之美 其二
司马光（宋代）

太室横山蔽十里，相思空复上高台。瓮头白酒行当熟，篱下黄高稍复开。

陶令不无同醉兴，孟君况有解嘲才。欲凭西北高风势，飞度轘辕劝一杯。
郭伯山挽词
叶适（宋代）

兄弟穷经各一时，百年义塾尚留炊。
讲灯常照鹤窥坐，坛杏半红猿拣枝。
未奏边功明主惜，将成京秩故人悲。
挽君已老庆先尽，安得埋铭更后垂。
送别沅汎
权德舆（唐代）

念尔强学殖，非贯早从师。温温禀义方，慥慥习书诗。
计偕来上禀，宴喜方怡怡。经术既修明，艺文亦葳蕤。
伊予谅无取，琐质荷洪慈。偶来贰仪曹，量力何可支。
废业固相受，避嫌诚自私。徇吾刺促心，婉尔康庄姿。
古人贵直道，内讼乖坦夷。用兹处大官，无乃玷清时。
羸车出门去，怅望交涕洟。琢磨贵分阴，岁月若飙驰。
千里起足下，丰年系镃钅基。苟令志气坚，伫见缨珮随。
斑斓五彩服，前路春物熙。旧游忆江南，环堵留蓬茨。
湖水白于练，莼羹细若丝。别来十三年，梦寐时见之。
宠荣忽逾量，荏苒不自知。晨兴愧华簪，止足为灵龟。
遐路各自爱，大来行可期。青冥在目前，努力调羽仪。
园中对雪
耶律铸（宋代）

惊风不展瑶花限，浩荡年光落又开。却是仙娥相见处，烂银宫阙玉楼台。
朱忠靖按巡郡寄邸报三帖赞
岳珂（宋代）

士孰不排难，贵乎安以徐。
士孰不立节，贵乎平以舒。
既家国之兼全，亦身名之裕如。
是与夫激切奋跲，缨冠曼胡者，
盖已同功而殊涂。
我思其人，犹及屋乌，而况乎遗书。
一枝春 忆别
左锡嘉（清代）

已恨宵长，怎禁它、隔巷疏砧敲碎。桃笙乍荐，无奈嫩凉如水。

鸳帏悄闭。听修竹、谱成商吹。凭一粟、灯剪秋心，絮尽别离滋味。

依然拥衾无寐。便兰篝香烬，蝶魂来未。红蕤枕角，湿透几丝清泪。

三分酒病，更拼抵、十分憔悴。还只怕、鹦鹉惊寒，唤人早起。
江城子
李好古（宋代）

从来难翦是离愁。这些愁。几时休。才趁风樯，千里到扬州。见说苍茫云海外，天杳杳，水愁愁。

男儿三十敝貂裘。强追游。梦魂羞。可解筹边，谈笑觅封侯。休傍塞垣酾酒去，伤望眼，怕层楼。
和王安抚六言十首 其六
项安世（宋代）

诗声长甬则震，笔阵战功曰多。自抽天上机杼，不落人间臼科。
次韵酬闻聪上人春日书怀见寄
释智圆（宋代）

景色融融万卉新，潜知青帝又东巡。
阴崖竹树犹欹雪，暖砌莺花已觉春。
吟苦渐惊华发乱，身闲终忌俗流亲。
寥寥此意将谁说，回首禅门有故人。
酌贪泉因吊吴隐之三首
白玉蟾（宋代）

晋人相扇以清名，何事因泉始立清。
清到饥寒妻子地，此清太不近人情。
柳下吟
释文珦（宋代）

妸娜绿杨阴，深於夏屋深。
居来身自在，胜与俗浮沉。
坐暑堪忘箑，乘风或散襟。
清閒消不尽，乞与野莺吟。
绍兴以后祀五方帝六十首
佚名（隋代）

［黄钟为角一奏］神兮焉居，
神在震方。仁以为宅，
秉天之阳。神之来矣，
道修以阴。望神未来，
使我心苦。
信口十绝
李流谦（宋代）

细雨萧萧懒出门，炉薰消尽有余温。
案头不著閒文字，时把楞严信手翻。
上元次学翁兄
刘诜（元代）

春似高人唤不来，轻寒钟鼓自相催。年华未了供灯市，节意聊堪托酒杯。

菜甲半存冰地裂，桃花预约雨时开。故园风物今何似，惟有初心不受埃。
谢景文惠浩然所作廷珪墨
黄庭坚（宋代）

廷珪赝墨出苏家，麝煤漆泽纹乌鞾。
柳枝瘦龙印香字，一袭一日三摩挲。
刘侯爱我如桃李，挥赠要我书万纸。
不意神禹治水圭，忽然入我怀袖里。
吾不能手抄五车书，亦不能写论付官奴。
便当闭门学水墨，洒作江南骤雨图。
有怀十首
刘子翚（宋代）

青钱学士妙文章，便合含毫侍帝傍。
寂寂闽山余旧隐，忆君时到读书堂。
十一月十九日与仲猷大年绰中美中饮于南台
朱松（宋代）

空山欲雪云冥冥，玉梅半开吾眼青。此身垂欲走尘土，聊复举酒看峥嵘。

折腰向人不知耻，故园可锄在千里。金昆石友一开眉，珍重道人相料理。

楚江东岸先人庐，竹君安否久无书。归欤何时应白首，我食吾言如此酒。
端峰往还三首 其一
赵蕃（宋代）

振衣犹户内，发兴已云端。问路非生境，逢人若素欢。

行知近林邃，望觉远峰攒。顾可资瞻眺，胡能恤髀髋。
论语绝句一百首
张九成（宋代）

行道嗟吾已矣夫，仲由从我去乘桴。
果然子路闻之喜，好勇如由亦自无。
老仙
徐积（宋代）

脚踏青云身已老，访道修真恨不早。曾见商周全盛时，不及唐虞古风好。
同说岩憩天宁寺浮图赠点石上人
李天馥（清代）

命侣寻幽白纸坊，双悬塔影讶奇光。行耽细马蘼芜路，坐爱枯奇薜荔墙。

一气鸿濛连海岳，数株松柏阅隋唐。老僧都未知名姓，何必城南意独伤。
奉先寺
张耒（宋代）

荒凉城南奉先寺，后宫美人棺葬此。
角楼相望高起坟，草间柏下多石人。
秩卑焚骨不作冢，青石浮屠当丘垄。
家家坟上作享亭，朱门相向无人声。
树头土枭作人语，月黑风悲鬼摇树。
宫中养女作子孙，年年犊车来作主。
废后陵园官道侧，家破无人扫陵域。
官家岁给半千钱，街头买饼作寒食。
赋残雪
乾康（唐代）

六出奇花已住开，郡城相次见楼台。

时人莫把和泥看，一片飞从天上来。
玉堂寓直
范成大（宋代）

摛文窗户九霄中，岸帻烧香愧老农。
上直马归催下钥，传更人老促鸣钟。
金城嶻嵲云千雉，碧瓦参差月万重。
骨冷魂清都不梦，玉阶萧瑟听秋蛩。
瑶华 蔷薇
徐瑶（清代）

石家锦帐，惯向残春，倍绿娇红嫩。巢云阁外，记压架、颗颗钿痕嫩褪。

穿帘新燕，啄花瓣、输他轻俊。摘几枝、酿露煎香，送与晓妆添晕。

分明月榭云轩，俏匿笑花丛。两两低趁。红丝惹刺，鬓影侧，越显雅娘风韵。

十年情事，将旧梦，翻成春恨。糁一堆，珠泪盈盈，还是当年香粉。
送章岵少卿提举洞霄宫二首 其二
赵抃（宋代）

使节忠罄勤，东南两见春。清宵多假寐，白发半忧民。

金阙遥辞宠，琳宫去谒真。羡公谁最甚，我是欲归人。
新署落成
宋永清（清代）

百里山城几代瓜，我来犹自少官衙。承宣何地藏公案，听断无从隐使车。

茅屋几间开枳棘，竹帘四壁带烟霞。群山极目含佳气，春色晴光到万家。
句
林岊（宋代）

山中有寺寺有阁，阁外之山横翠来。
传闻
陈子壮（明代）

远土生何薄，传闻心益烦。匹夫无怀璧，一水即招魂。

驯养终鹰眼，讥关失虎门。南征非薏苡，推毂敢云冤。
送茶头并化士 其十二
释慧空（宋代）

佛子平居观世间，皆谓圆融无杂坏。使其应入如所观，与夺交驰还窒阂。

我尝行乞今示汝，要得圆成先击碎。一毛不立等刹尘，八面俱来无向背。

如探有无于怀中，如问可不于自己。有无可不非外来，是中欲谁为愠喜。

佛子当持此法门，入此界中而示现。丹山红炉为汝开，岁晚归来金百鍊。
累年中秋无月今年凡数夕有之十五日尤佳
李流谦（宋代）

境浊常鲜惬，事难获易欣。
皎月当中秋，觇候每倦勤。
扁舟泊水当，是夕无纤云。
冷侵碧琉璃，又如烂鎔银。
十年五年无，千里万里明。
对此欲不饮，恐触蟾兔嗔。
尊空更重看，徐步长江滨。
大鱼时拨剌，宿鹭联拳惊。
可无横吹者，或有琵琶人。
领览此奇绝，但怕添愁新。
颇欲从冰娥，暂陪白玉轮。
载我到广寒，一醉罗袜尘。
归来闭阁卧，耿耿鸡未晨。
顾瞻篷窗间，尚余半金盆。
杂兴二首
苏辙（宋代）

陋巷丈夫病且贫，悬鹑百结聊庇身。
蠕蠕大虱长孙子，败缯敝絮开阳春。
故襦宽博裹肩?坒，出没逡巡初莫畏。
一朝换酒入邻家，顾视腰间犹犊鼻。
入缝循腰还自足，肌肤转近尤为福。
咋皮吮血无已时，应待渠家具汤沐。
朱轮华盖事远游，厩无良马乘疲牛。
青丝玉勒金络头，任重道远旁人忧。
奔驰往来历山丘，腾坑投淖摧辕辀。
已厌复起行未休，青刍黄粱为君羞。
长路漫漫经九州，场有白驹胡不收。
饥食玉山饮河流，朝秣幽冀莫炎陬。
奔云掣电不少留，仆夫顾之心怀愁。
王良不生谁与谋，哀哉骏骨千金酬。
古渔父词十二首 其八
王铚（宋代）

风袅溪头钓线多，戏鱼无奈巧依荷。直须飘净浮萍草，尽放青天照碧波。
挽刘大监思恭
度正（宋代）

簪绂源流远，诗书气味香。
啼莺翔涧谷，鸣凤瑞朝阳。
壮志欣辰告，羸躯痛夕亡。
万夫今失望，拟欲问苍苍。
奉和幸新丰温泉宫应制
徐彦伯（唐代）

姬典歌时迈，虞篇记省方。何如黑帝月，玄览白云乡。

翠仗萦船岸，明旆应萯阳。风摇花眊彩，雪艳宝戈芒。

御陌开函次，离宫夹树行。桂枝笼騕褭，松叶覆堂皇。

仙石含珠液，温池孕璧房。涌疑神瀵溢，澄若帝台浆。

独沸流常热，潜蒸气转香。青坛环玉甃，红础铄金光。

藻曜凝芳洁，葳蕤献淑祥。五龙归宝算，九扈叶时康。

同预华封老，中衢祝圣皇。
宋泰始歌舞曲十二首 其十一 治兵大雅
佚名（隋代）

王命治兵，有征无战。巾拂以净，丑类革面。玉仪振旅，载戢在辰。

中虚巾拂，四表静尘。
访相国山居四首 其四
王季珠（清代）

庞眉邻叟草衣冠，报道秋成相国欢。庚子劫尘飞不到，空山猿鹤梦魂安。
田野即事
洪繻（清代）

村家何错落，村树何凌乱。一径长逶迤，四野青草断。

道旁一老翁，牵萝发浩叹。茅屋颠风飘，禾田恶水漫。

穷民兼饿殍，腹枵已年半。荒鸡号昏宵，鳏鱼旷晨旦。

出门天地空，四顾无樵爨。官吏日叩门，敲扑驱种蔗。

糖税归国家，糖利归会社。农户绝饔飧，啼饥穷日夜。

农夫剧苦辛，为农难为稼。蔗田虽有收，贱估不论价。

昨来大雨风，蔗苗况如赭。徙倚到东皋，嗷嗷盈四野。

去年雨烂苗，今年风残稻。陂塘处处乾，水租徵更早。

野田璺如龟，无禾亦无草。农夫畏出门，坐饿成枯槁。

妇孺啼于床，牛羊号于皂。粒米贵如珠，况乃乏刍稿。

荷锄何处施，悠悠望有昊。潦后布旱云，雨露绝点滴。

四野烂如泥，炎威乃赫赫。枯苗涸田间，峥嵘日火赤。

万户亿人家，群饥成菜色。此间祲气多，有雨亦无泽。

况乃恒阳天，庶草何由殖。薰风来若丝，解愠空太息。
招贤里
钱可则（宋代）

学行文章彻九重，故旌闾里振颓风。
傍人莫作寻常看，几百年中有此翁。
邃隐堂
释道潜（宋代）

雅构何幽眇，真宜邃隐名。朝云半峰秀，夜月一帘明。

终岁尘痕少，无时爽气清。炷香翻贝叶，安稳老馀生。
忆少年·年时酒伴
曹组（宋代）

年时酒伴，年时去处，年时春色。清明又近也，却天涯为客。
念过眼、光阴难再得。想前欢、尽成陈迹。登临恨无语，把阑干暗拍。
永州道中示易无画
王岱（清代）

松影碧摇摇，无风亦自涛。寒花随涧落，细路入峰高。

云动低依客，烟深远唱樵。岳青九面外，此地足诛茅。
试剑石
徐德音（清代）

石上痕如切，纯钩性最刚。阳山饥渴日，何不试夷光。
留别宋处士
戴叔伦（唐代）

留欢方继烛，此会岂他人。乡里游从旧，儿童内外亲。

夜深愁不醉，老去别何频。莫折园中柳，相看惜暮春。
归田乐卷为彭彦充仪制赋 其二
程敏政（明代）

苍雪难侵鬓，红尘自息劳。高眠穿北牖，舒啸入东皋。

久办青山屐，初尝白社醪。海鸥机事少，应识旧仪曹。
咏史诗。召陵
胡曾（唐代）

小白匡周入楚郊，楚王雄霸亦咆哮。

不思管仲为谋主，争取言征缩酒茅。
残句：山州过夏如山寺
王禹偁（宋代）

山州过夏如山寺，销尽机尘见道心。
禽言如日哥哥
姜夔（宋代）

君不见苕溪西南石鼓山，鸟如鸜鹆啼其间。
土人相传是阿弟，千呼万唤云复还。
身为独雁失俦侣，所愧鹡鴒图急难。
绕林哀哀诉明月，夜阑月落声渐咽。
天地阔远兄不闻，苍岩下泪山竹裂。
岂无鸦舅与鹁姑，人各有心非友于，
陟冈四顾空欷嘘。君不见江南望夫谁家子，
登山化石不得语。
原陵老翁吟
原陵老翁（唐代）

野田荆棘春，闺阁绮罗新。出没头上日，生死眼前人。

欲知我家在何处，北邙松柏正为邻。

洛阳女儿罗绮多，无奈孤翁老去何，奈尔何。

正色鸿焘，神思化伐。穹施后承，光负玄设。呕沦吐萌，

垠倪散截。迷肠郗曲，zw零霾曀。雀毁龟水，健驰御屈。

拿尾研动。袾袾哳哳。dS用秘功，以岭以穴。

柂薪伐药，莽榤万茁。呕律则祥，佛伦惟萨。牡虚无有，

颐咽蕊屑。肇素未来，晦明兴灭。（狐书一）

五行七曜，成此闰馀。上帝降灵，岁且涒徐。蛇蜕其皮，

吾亦神摅。九九六六，束身天除。何以充喉，吐纳太虚。

何以蔽踝，霞袂云袽.哀尔浮生，栉比荒墟。

吾复丽气，还形之初。在帝左右，道济忽诸。（狐书二）
虞获子鹿
韦应物（唐代）

虞获子鹿，畜之城陬。园有美草，池有清流。

但见蹶蹶，亦闻呦呦。谁知其思，岩谷云游。
次云村见寄
朱朴（明代）

避地入嵓谷，高居生事幽。紫云回绝嶂，苍壁泻寒流。

山水谢灵运，文章秦少游。可能陪杖屦，寻壑复经丘。
臂痛六言 其三
林希逸（宋代）

列子肘停杯水，吴生臂画圆光。此是病魔饶借，莫将妙手誇张。
宿澄泉兰若
郑谷（唐代）

山半古招提，空林雪月迷。乱流分石上，斜汉在松西。

云集寒庵宿，猿先晓磬啼。此心如了了，即此是曹溪。
寿阮给谏太孺人九十封孺人七十
董其昌（明代）

圣主求忠孝德门，词臣报母藉君恩。遥将綵服娱双寿，直秉丹君奉至尊。

花发掖垣高北阮，云开天际接西昆。明光起草旂常业，何限慈闱乐事蕃。
颂古六首
释道冲（宋代）

宾主机先有路通，笔端不是判虚空。
筯头再运回天力，千圣齐教立下风。
冯庵好以蛀纸写诗黏壁，满辄去之二首 其一
沈瑜庆（清代）

苦吟恐瘦劝餐加，寝馈思侪古作家。老笔未妨虫蛀纸，旧题岂羡壁笼纱。
时升咏雪效前人体尽禁比类颜色等字率予同赋
郭印（宋代）

丰年真可必，时雪降今冬。
飞霰纷纷集，同云羃羃重。
炉深添炽炭，寺远隔疏钟。
先压窗前竹，难分岭上松。
画楼欺酒力，幽径灭樵踪。
蓑笠看渔父，锄犁慰老农。
穿檐寒正苦，布野润宜浓。
梁苑思重赋，袁门想半封。
龙沙犹张王，虎士莫骄慵。
吾土端无恙，天公久见容。
观刘氏山馆壁间所画四时景物各有深趣因为六言一绝复以其句为题作五言四咏 其二
朱熹（宋代）

头上山泄云，脚下云迷树。不知春浅深，但见云来去。
送何子应二首
冯时行（宋代）

送客江头水渐生，客愁无那亦相缨。
一离夔子真成别，欲过岑公且勿行。
小舞清歌元有兴，绿杨青草正关情。
背人归去春无赖，未害开怀斗酒兵。
垂丝钓
袁去华（宋代）

江枫秋老。晓来红叶如扫。暮雨生寒，正北风低草。宾鸿早。乱半川残照。伤怀抱。

记西园饮处，微云弄月，梅花人面争好。路长信杳。度日房栊悄。还是黄昏到。归梦少。纵梦归易觉。
次韵杨廷秀待制二首 其二
周必大（宋代）

官府新辞上界仙，碧瑶洞口晋桃源。默存常在清都境，归去休芜靖节园。

为问隆楼并杰阁，何如易野及平原。明年大作南溪社，会访拾遗花柳村。
小雪前三日锺冠之约余侍老人行山舟发后洪入
洪咨夔（宋代）

狂暖酿成雨，逆风摇断桡。
寂谈王舍卫，闷想郁台萧。
游兴孤芒屩，归期数翠翘。
推篷占霁色，木末散声招。
和人食橘
强至（宋代）

洞庭一夜落清霜，枝上新苞叶底黄。
摘去金沙抟作颗，剖来玉露结成囊。
岭头梅小酸无味，渭北梨粗冷欠香。
合荐甘馨调鼎实，未宜登俎奉君尝。
寄巴上人
吴惟信（宋代）

相思不但是黄昏，才到凄凉便忆君。明月当天人寂寂，西风捲地叶纷纷。

归心随水流千里，别恨因秋凑十分。灯火何时共良夜，一杯香茗细论文。
山园小梅得疏影横斜水清浅暗香浮动月黄昏十四诗 其四
赵时韶（宋代）

一枝倚竹偏宜雪，半树歌檐转怕风。客意不平花又拗，和愁挂在夕阳中。
会仙岩
刘边（宋代）

青山解随人，远近互相对。
寒潭入陵谷，龙去如何处。
历历沙上石，群仙昔来会。
日暮一童归，横吹卧牛背。
张子为园林八咏 其七 蒲桃径
孙觌（宋代）

手植蓬藤数千寻，笑看潘液上骎骎。使君千骑东方去，零落空留一院阴。
至瞿唐关戏用山名成一绝
王十朋（宋代）

取友要如山胜己，居官宜似地青帘。边庭未静尚赤甲，鼎鼎欲调须白盐。
题常理斋爱吟草后
祝德麟（清代）

古云不朽三，立言与德功。长剑哀国殇，宁论文字雄。

大凡忠义士，赋诗不必工。偶然存著录，片甲窥神龙。

理斋辽左杰，作宰西南邦。死事近廿年，碧血埋蒿蓬。

忽披爱吟草，使我心㤝㤝。当其之官日，取道经蚕丛。

摹写云物趣，意象开鸿濛。与我入蜀诗，太半题相同。

忆昔岁庚寅，持衡策使骢。道途历阻险，头脑惭冬烘。

分校赖群彦，商榷咸虚衷。锁闱匝月馀，相伴灯檠红。

讵料三载后，两贤膏贼锋。一为程大足，一为常西充。

维时金川酋，狼狈敢逞凶。王师申薄伐，兵威盛梯冲。

穷兽骇奔窜，指顾窟穴空。将军失庙算，暗落贼计中。

诱降为内应，间道潜来攻。半夜警风鹤，六军化沙虫。

君实典度支，出内糗糒供。贼来多于蚁，贼去疾如蜂。

与粮俱存亡，义不返顾躬。仓黄昔岭上，臣节遂告终。

死地无生理，飞走路已穷。不死安所之，毅烈齐凡庸。

独异一书生，手未习戈鏦。却当临难际，提刀揕贼胸。

连毙十数人，噀血气犹虹。周苛既慷慨，温序仍从容。

尝闻髫龀时，读书史事通。至明遇吉传，裂眦钦英风。

授命乃素定，大勇填膺腔。非同办仓卒，捐躯但匆匆。

江之水悠悠，岷山高巃嵷。华表鹤不归，云树深千重。

浣花溪水头，有祠曰慰忠。彝典备昭恤，馨香秩祀崇。

武功旋耆定，已筑鲸鲵封。九原目可瞑，神其无怨恫。

同祀廿六人，吴赵皆诗翁。况傍杜陵叟，斯文得正宗。

桤林龙竹边，飒爽寻灵踪。此卷在天壤，姓氏光熊熊。

底须声律求，抗坠歌玲珑。多少谭艺家，泯没随烟雺。
戏为韦偃双松图歌
杜甫（唐代）

天下几人画古松，毕宏已老韦偃少。
绝笔长风起纤末，满堂动色嗟神妙。
两株惨裂苔藓皮，屈铁交错回高枝。
白摧朽骨龙虎死，黑入太阴雷雨垂。
松根胡僧憩寂寞，庞眉皓首无住著。
偏袒右肩露双脚，叶里松子僧前落。
韦侯韦侯数相见，我有一匹好东绢。
重之不减锦绣段，已令拂拭光凌乱。
请公放笔为直干。
全州蒋司空景明来会于道州白鸡营
顾璘（明代）

虎榜同袍旧，鱼书隔岁盟。关山千里驾，鸡黍百年情。

容鬓非前少，勋名属晚成。湘南谢安石，早出为苍生。
会稽道中有感
韩元吉（宋代）

稠红乱紫正芳菲，寒食青门客自归。
江上酒醒闻燕语，日斜睡自看花飞。
功名老去真何在，丘壑平生岂愿违。
尚喜系船探禹穴，稽山云淡雨霏霏。
有感
文天祥（宋代）

平生心事付悠悠，风雨燕南老楚囚。
故旧相思空万里，妻孥不见满三秋。
绝怜诸葛隆中意，羸得子长天下游。
一死皎然无复恨，忠魂多少暗荒丘。
□□长老住宁国光孝寺并题雪矶三绝
刘克庄（宋代）

昔把钓竿垂，今拈拂子挥。
矶边沤鸟问，师出几时归。
句
陆游（宋代）

歌呼宛转连渔市，灯火青荧拥郡楼。
谢陈君祥宪使
戴表元（宋代）

鸾凰不鸷暴，珪璧无锋铦。
评材容一切，未觉世论严。
仆昔江东归，二纪操锄镰。
闻山但庐霍，慕水惟涫潜。
宫车岁千两，未省谒帷幨。
岂无赵张伦，居突不得黔。
新年有吉语，所在兴循廉。
惟此沮洳氓，生涯啬而纤。
廛管疲负挈，陆取困涂沾。
赫赫金铺门，风雨今无檐，
皎皎华裾生，尘士今无襜。
分台得陈侯，笑语脱烹焰。
仁贤所居国，不言革顽憸。
侯家仲举峻，何如太丘谦。
问侯何所为，深坐静青帘。
问侯何所学，净几飘风签。
俨雅菑川公，高节齐晋瞻。
横流滔天来，挺身卧西崦。
何以赠陈侯，孟光书满奁。
名曰学言补，其辞清以恬。
岂但资稗官。五经之韬钤。
从来名世士，必有渊源渐。
侯识民蓍龟，侯材国梅盐。
诚令以德举，违陬讵能淹。
愚者理宜止。容仆守穷櫩。
顾公祠
刘嘉谟（宋代）

博洽倾当世，江东孔子儒。
荒墟访遗庙，老稚辄名呼。
秋夜独坐（一作邢邵诗）
袁朗（唐代）

危弦断客心，虚弹落惊禽。新秋百虑净，独夜九愁深。

枯蓬唯逐吹，坠叶不归林。如何悲此曲，坐作白头吟。
题子瞻扬州借山寺
刘季孙（宋代）

给事风流在，虚亭景越闲。全临故宫水，尽致别州山。

峰势晴相向，岚光夜不还。无时供胜赏，历历白云间。
景卢蠙洲
洪适（宋代）

芳洲编地志，老蚌隐澄湾。轩槛今清绝，全胜合浦还。
四皓
周密（宋代）

避时不肯作秦民，采药餐芝几度春。一出可怜随禄产，商山松竹定疑人。
春从沙碛底
王安石（宋代）

春从沙碛底，转上青天际。
霭霭桑柘墟，浮云变姿媚。
游人出暄暖，鸟语辞阴翳。
心知归有日，我亦无愁思。
所嗟独季子，尚客江湖澨。
万里卜凤凰，飘飘何时至。
和柯东海潘瓜山游南园韵
陈宓（宋代）

下帷窥圃事多违，到得南园已夕晖。
松竹不忙无世态，柳梅相逐见天机。
仆便萧散朝犹睡，鹤惯羁孤晚自归。
如此得闲堪自适，底须危处始知几。
和陶挽歌词三首
吴芾（宋代）

老眼日昏昏，华发日萧萧。
不死竟何待，理合葬荒郊。
荒郊何所有，四面俱岧峣。
荣木望秋落，亦已成枯条。
青松为我夕，白石为我朝。
仍幸二亲墓，相去无几何。
今得从之游，欢喜如还家。
我心既欢喜，安用挽者歌。
有人来奠我，但问山之阿。
道房六言一首
刘克庄（宋代）

懒白衣作宰相，宁黄冠事老君。
试问读三万轴，何如诵五千文。
送汪佥事之湖南三首 其三
陆粲（明代）

汉上春风吹驿舟，汉南箫鼓作春游。夏口莺啼虞帝庙，江陵花满仲宣楼。
江上对月
释绍嵩（宋代）

北渚牵吟兴，何妨语夜阑。
天宽云出谷，春至草生滩。
练练长江静，骎骎半臂寒。
老翁扶杖立，空对烂银盘。
寄阎防（防时在终南丰德寺读书）
刘昚虚（唐代）

青冥南山口，君与缁锡邻。深路入古寺，乱花随暮春。

纷纷对寂寞，往往落衣巾。松色空照水，经声时有人。

晚心复南望，山远情独亲。应以修往业，亦惟立此身。

深林度空夜，烟月资清真。莫叹文明日，弥年徒隐沦。
寄龟翁史君
释元肇（宋代）

添藁近方开，传从越上来。不曾经道句，真个是仙才。

禹庙题新在，兰亭到几回。莫教儿辈觉，瓜戍恐相催。
宿武夷宫
彦修（宋代）

偶过群仙入武夷，苍崖瑶草白云飞。
不知何处猿啼月，岩上松花落满衣。
代董秀才却扇
李商隐（唐代）

莫将画扇出帷来，遮掩春山滞上才。

若道团圆似明月，此中须放桂花开。
马秘书始约同行久而未至因以寄
梅尧臣（宋代）

渡江落我前，入汴居我後。
日日是南风，时时为回首。
逢船一借问，远棹见来否。
明朝傥相及，闲步河堤柳。
两生相逢行赠彭甘亭
郭麟（清代）

青天荡荡淮阴城，城中城外惟两生。一生来吴淞，车脚偶转风中蓬。

一生弇山客，作客三年归不得。吁嗟两生一城隔，一生不入一不出。

一生闭寘新妇车，夜惟抱影日抱书。偶然一落笔，惊走千蠹鱼。

一生自是悠悠者，肥肉大酒便结社。有时精悍生眉间，有时蒲伏出跨下。

曈曈晓日城门开，千人万人纷往来。两生白眼看不见，但闻鸦鹊浩浩声如雷。

何来故人忽传语，咫尺两生奈何许。一生驰书若传箭，一生笑口如流电。

十年乡里各参商，岂意今朝乃相见。呜呼世间万事奇绝多若此，男儿那不长贫贱。

相逢不用感慨多，但须痛饮为长歌。歌成两地发高唱，自出金石相鸣和。

韩侯台下波粼粼，漂母祠前草没人。英雄儿女尽安在，天涯珍重双浮萍。

明朝一生挂帆去，便将入海寻烟雾。从来国士说无双，斗大淮阴让君住。
明皇秉烛夜游图
高启（明代）

华亭楼头日初堕，紫衣催上宫门锁。
大家今夕燕西园，高爇银盘百枝火。
海棠欲睡不得成，红妆照见殊分明。
满庭紫焰作春雾，不知有月空中行。
新谱《霓裳》试初按，内使频呼烧烛换。
知更宫女报铜签，歌舞休催夜方半。
共言醉饮终此宵，明日且免群臣朝。
只忧风露渐欲冷，妃子衣薄愁成娇。
琵琶羯鼓相追续，白日君心欢不足。
此时何暇化光明，去照逃亡小家屋。
姑苏台上长夜歌，江都宫里飞萤多。
一般行乐未知极，烽火忽至将如何。
可怜蜀道归来客，南内凄凉头尽白。
孤灯不照返魂人，梧桐夜雨秋萧瑟。
风入松·溪山佳处是湘中
赵师侠（宋代）

溪山佳处是湘中。今古言同。平林远岫浑如画，更渔村、返照斜林。两岸荻风策策，一江秋水溶溶。苍涯石壁景尤雄。人自西东。利名汩没黄尘里，又那知、清胜无穷。何日轻舠蓑笠，持竿独钓西风。
至澧阳寓天宁僧舍有感 其二
李纲（宋代）

此身又复寓精庐，丈室萧然一物无。每见招提心即喜，前生真是老浮屠。
挽硕堂老人十章历序平生相遇之缘 其二
成鹫（清代）

三十年来觐本师，见翁方恨识翁迟。杂华林下曾相许，负荷深惭石洞儿。
小泊英州二首
杨万里（宋代）

人人藤叶嚼槟榔，户户茅檐覆土床。
只有春风不寒乞，隔溪吹度柚花香。
山居诗
释延寿（宋代）

绿柳堤边春色多，数树重重袅翠萝。
红白花枝争鬬发，晴阴天气半相和。
中山谩醉千壶酒，易水徒悲一曲歌。
尘世无凭唯道外，荣枯瞬息尽消磨。
题南泽湖别业草亭
郑迪（清代）

家居无四邻，绕屋清湖水。
潭花与谷鸟，相对衡茅底。
樵唱笛边闻，渔歌镜中起。
麦圃秋既成，瓜田旦犹理。
时与休芸人，同归竹林里。
门闲吏不过，黍熟酒还旨。
自是羲皇民，吾当慎终始。
采桑子
晏殊（宋代）

阳和二月芳菲遍，暖景溶溶。戏蝶游蜂。深入千花粉艳中。

何人解系天边日，占取春风。免使繁红。一片西飞一片东。
江亭晓望怀幼良罗子
李云龙（明代）

一上江亭望，微茫水国分。残潮荡晓月，村火照春云。

浦溆凝龙气，沙洲起雁群。归帆遥莫辨，心折为思君。
沁园春（赠谈命许丈）
任翔龙（宋代）

客有问余，号曰当水，逸民者谁。是胸罗星斗，熟知天命，口分造是，妙泄天机。百十日前，再三地说，端的秋来攀桂枝。那时节，果鳌头高跨，鹗首横飞。

君休说是谈非。是则是干支带得来。也要他有个、读书种子，一丁不识，富贵何为。报道长安，梅边春色，早趁东风掠马蹄。重逢处，办一封好纸，觅状元诗。
家藏画鹊二轴其一棠梨结子青黄叶亦虫蚀尚带
舒岳祥（宋代）

粉节娟娟碧玉枝，螳螂得意更谁疑。
旁人只与危黄雀，不道中林有鹊知。
题姚雪轩吴山晴翠图用东坡烟江叠嶂图韵
吴泰来（清代）

浮峦暖翠江南山，白云半化青林烟。人家历历住崖谷，小桥茅屋村依然。

柔枝低压采樵径，落花乱点春岩泉。青溪万转深不测，错疑路入黄花川。

上方楼阁空翠里，松杉明灭斜阳前。吾庐窈窕在何处，尧峰一角青镵天。

客游到此忘寝食，毫端墨妙争清妍。五湖咫尺在眼底，何不归种香溪田。

君不见雪轩当日官沅口，潇湘风景过三年。苍梧云低天漠漠，斑竹雨暗春娟娟。

自从拂衣林下隐，近已抱犊山中眠。画禅书圣两无敌，芒鞋入市称癯仙。

此图示我良有意，结习未化终前缘。作诗寄与订后约，他年为我重写陶令《归来篇》。
泾溪东亭寄郑少府谔
李白（唐代）

我游东亭不见君，沙上行将白鹭群。白鹭行时散飞去，

又如雪点青山云。欲往泾溪不辞远，龙门蹙波虎眼转。

杜鹃花开春已阑，归向陵阳钓鱼晚。
送赴省诸先辈
王十朋（宋代）

国朝人物盛温陵，秋赋呦呦鹿食苹。人倍平原门下士，文联韩愈榜中名。

丹墀何止三千字，云翼行看九万程。劝驾龙钟老太守，篮舆准拟出郊迎。
句
宋汝为（宋代）

平日惯从山外看，不禁烦恼著山围。
湖上
薛师石（宋代）

势利绝交初，瞿然卧隐庐。
无营心淡泊，见客礼生疎。
游有渔樵伴，看多佛老书。
春深草易长，忘却倩人锄。
囚经泰和仰望快阁感赋
文天祥（宋代）

书生曾拥碧油幢，耻与群儿共竖降。
汉节几回登快阁，楚囚今度过澄江。
丹心不改君臣谊，清泪难忘父母邦。
惟有乡人知我瘦，下帷绝粒坐蓬窗。
疏山
曾纡（宋代）

江海相望二十年，依前肮脏倚门边。家风敢谓庞居士，句法空悲孟浩然。

想见风流继莲社，应传图画入斜川。病夫诗思犹艰窘，正似潮回上水船。
贞女墓
邵谒（唐代）

生持节操心，死作坚贞鬼。至今坟上春，草木无花卉。
山阴作
刘子翚（宋代）

地势东南尽，清江吴越分。
修涂杂川陆，游役念良勤。
相从二三子，心期同欣掀。
逢幽不暂憩，何由解尘纷。
抗迹蹈奇石，扬情瞩流云。
崇林拥密翠，细草潜幽薰。
兰亭访旧游，昔尝览遗文。
有生怜共尽，兴怀岂惟君。
逍遥千载上，逸兴故不群。
风流咏觞乐，寂寂今无闻。
过扬子江二首
杨万里（宋代）

天将天堑护吴天，不数殽函百二关。
万里银河泻琼海，一双玉二表金山。
旌旗隔岸淮南近，鼓角吹霜塞北闲。
多谢江神风色好，沧波千顷片时间。
得微之到官后书备知通州之事怅然有感因成四章
白居易（唐代）

来书子细说通州，州在山根峡岸头。四面千重火云合，

中心一道瘴江流。虫蛇白昼拦官道，蚊蚋黄昏扑郡楼。

何罪遣君居此地，天高无处问来由。

匼匝巅山万仞馀，人家应似甑中居。寅年篱下多逢虎，

亥日沙头始卖鱼。衣斑梅雨长须熨，米涩畬田不解锄。

努力安心过三考，已曾愁杀李尚书。

人稀地僻医巫少，夏旱秋霖瘴疟多。老去一身须爱惜，

别来四体得如何。侏儒饱笑东方朔，薏苡谗忧马伏波。

莫遣沉愁结成病，时时一唱濯缨歌。

通州海内恓惶地，司马人间冗长官。伤鸟有弦惊不定，

卧龙无水动应难。剑埋狱底谁深掘，松偃霜中尽冷看。

举目争能不惆怅，高车大马满长安。
杂感八首 其二
缪赞熙（清代）

仰视浮云幻有无，映来面目等模糊。妇能鼓瑟家非赵，客善吹箫市远吴。

座上不辞仪狄酒，江干愿钓季鹰鲈。食贫居贱皆前定，奚必汹汹击唾壶。
句
胡宗炎（宋代）

飞禽避轩盖，残果落莓苔。
和十一侍郎
韩维（宋代）

地传槐大井泉深，昔侍先庭此镇临。
奉使共成三世泽，思亲远沧百年心。
怀金岂足骄颜氏，抱瓮徒劳拙汉阴。
抖擞尘中千万虑，海风高处坐披襟。
临江仙 其二 醉饮
李石（宋代）

八曲阑干垂手处，烛光花影疏疏。一尊共饮记当初。

彩毫浓点，双带要人书。

日暮不来朱户隔，碧云高挂蟾蜍。琴心密约总成虚。

醉中言语，醒后忆人无。
燕居十六首
彭龟年（宋代）

竞索驾高车，吾宁守户枢。
安能念荣悴，且欲辨贤愚。
省中对雪寄元判官、拾遗昆季（一作寄谢舍人昆季）
钱起（唐代）

万点瑶台雪，飞来锦帐前。琼枝应比净，鹤发敢争先。

散影成花月，流光透竹烟。今朝谢家兴，几处郢歌传。
酌贪泉因吊吴隐之三首
白玉蟾（宋代）

酌之一似取廉名，未酌泉时本自清。
向使无泉亦无语，不贪不酌更分明。
夜行船 黄河岸野泊，月下借宿商船柁楼
徐釚（清代）

金盘堆起凉天碧。抚澄鲜、夜眠难得。百顷黄芦，千条浊浪，人在柁楼吹笛。

月苦沙清露又白。恍逢挝鼓惊涛立。玉臂乍寒，清辉独冷，应念天涯孤客。
咏拙政园山茶
吴伟业（清代）

拙政园，故大弘寺基也。其地林木绝胜，有王御史者侵之，以广其宫，后归徐氏最久，兵兴，为镇将所据。已而海昌陈相国得之，内有宝珠山茶三四株，交柯合理，得势争高，每花时，钜丽鲜妍，纷披照瞩，为江南所仅见。相国自买此园，在政地十年不归，再经谴谪辽海，此花从未寓目。余偶过太息，为作此诗。他日午桥独乐，定有酬唱，以示看花君子也。

拙政园内山茶花，一株两株枝交加。
艳如天孙织云锦，赪如姹女烧丹砂。
吐如珊瑚缀火齐，眏如螮蝀凌朝霞。
百年前是空王宅，宝珠色相生光华。
长养端资鬼神力，优昙涌现西流沙。
歌台舞榭从何起，当日豪家擅闾里。
苦夺精蓝为玩花，旋抛先业随流水。
儿郎纵博赌名园，一掷留传犹在耳。
后人修筑改池台，石梁路转苍苔履。
曲槛奇花拂画楼，楼上朱颜娇莫比。
千条绛蜡照铅华，十丈红墙饰罗绮。
斗尽风流富管弦，更谁瞥眼闲桃李。
齐女门边战鼓声，入门便作将军垒。
荆棘从填马矢高，斧斤勿剪莺簧喜。
近年此地归相公，相公劳苦承明宫。
真宰阳和暗回斡，长安日日披薰风。
花留金谷迟难落，花到朱门分外红。
独有君恩归未得，百花深锁月明中。
灌花老人向前说，园中昨夜零霜雪。
黄沙淅淅动人愁，碧树垂垂为谁发。
可怜塞上燕支山，染花不就花枝殷。
江城作花颜色好，杜鹃啼血何斑斑。
花开连理古来少，并蒂同心不相保。
名花珍异惜如珠，满地飘残胡不扫。
杨柳丝丝二月天，玉门关外无芳草。
纵费东君着意吹，忍经摧折春光老。
看花不语泪沾衣，惆怅花间燕子飞。
折取一枝还供佛，征人消息几时归。
酬李文
耿湋（唐代）

落照长杨苑，秋天渭水滨。初飞万木叶，又长一年人。

贫病仍为客，艰虞更问津。多惭惠然意，今日肯相亲。
送支子翔凤翱出都
方履篯（清代）

秋阴三日寒威遍，落叶萧疏隔轻霰。支君别我去江淮，清泪凝轻掩君面。

少年走马凌燕云，争说名花满芳甸。千里心交似尔稀，一生诗骨无人见。

肝胆文章百不宜，散雪抟轻何所恋。嗟君飘泊天东南，予亦苍凉赋游倦。

但识羁栖胜奔走，失侣哀鸣不如雁。双毂盘峰激石湍，扁舟破浪催银箭。

傥怜燕市十丈尘，为剪吴淞石尺练。
九日不登高与兄弟邻里就敝舍饮菊
王十朋（宋代）

中秋对明月，九日逢黄花。节物岂不好，而况身在家。

樽酒醵邻里，盘餐饤鱼虾。何必登高山，清欢自无涯。
呈承旨忠斋留公以乐只君子遐不眉寿为韵成诗 其二
陈孚（元代）

皇皇六合间，不朽惟此理。至人妙气机，乃见混沌始。

春风七十年，鹤发映儿齿。谁知玉雪胸，千载矢天只。
水龙吟·汉江流入苍烟
袁去华（宋代）

汉江流入苍烟，戍楼吊古临无地。清霜初肃，鹰扬隼击，青霄凌厉。新雁声中，夕阳影里，千崖秋气。念东篱采菊，龙山落帽，风流在、尚堪继。引满松醪径醉。诵坡仙、临漳宵济。茱萸细看，明年谁健，空悲身世。儿辈何知，更休说似，登山临水。那纷纷毁誉，耳边风过，我何曾记。
戏招史秘校
彭汝砺（宋代）

春风醉死百金瓯，不记颠衣笑史鳅。更欲画船留瞬息，花间一饮破离忧。
梦与尤木石论史感旧七绝句
刘克庄（宋代）

眼昏渐觉聚萤难，闲杀兰台旧史官。
纵使青藜重下照，细书如蚁不能看。
送致政节推朱子发归无锡二首
仲并（宋代）

白发倦场屋，一官初自娱。
幡然挂章绂，遽作卧江湖。
耆旧添佳传，都门续故国。
会当垂不朽，名与惠山俱。
次韵康平仲侍郎丛丞相张公登倚云停二首
李弥逊（宋代）

相君题品到林泉，大榜新书亦烂然。
云护山根藏小鲁，风携人烂动诸天。
放怀对客忘青白，随意传觞任圣贤。
谁谓瓯闽甘远俗，他时物物待陶甄。
南山罗汉赞十六首
黄庭坚（宋代）

大阿罗汉宾度罗，奉持末後如来印。
日中一钵千家饭，处处作佛事饶益。
以我身心五分香，作光明云雨大千。
取火燃香世界主，能遍法界唯心办。
一剪梅 闻云姜渡河信
顾太清（清代）

闻道行程已渡黄。江北淮南，云树苍茫。锦书春信远相将。

嗟我树人，实彼周行。

两岸青山客梦长。千里之思，一日难忘。绿杨城郭近雷塘。

所谓伊人，在水一方。
澄台观海次巡宪六公韵
张若霳（清代）

耸立凭栏荡远眸，海天一碧望中收。鲸鱼潜伏三千浪，鹏鸟高抟九万秋。

极目无情逢幻市，近山有意觅琼楼。会当上献安期枣，看取沧溟瑞色浮。
琴高鱼
欧阳修（宋代）

琴高一去不复见，神仙虽有亦何为。
溪鳞佳味自可爱，何必虚名务好奇。
莺啼序·津门羁迹，七度蟾圆。今将南去，临岐惘惘。用梦窗韵赋此，留示同人
吴昌绶（清代）

凉宵雁声到枕，拥衾裯似水。鱼更断续梦难成，残镫欲灺红蕊。

更馆静、秋心暗警，井梧一叶同飘坠。叹年年、倦旅无端，触起乡思。

时局如棋，中原多故，怅栖栖客子。望天外、缥缈三山，凌波何日重至。

看苍茫、云连海气，又历历、蜃楼遥指。笑茂陵、疏草零星，未逢杨意。

蛩吟败藓，蝉咽寒柯，惯搅人清寐。恁容易、繁华转烛，几番辜负，一曲尊前，琵琶红泪。

飞英巷陌，游丝庭院，浓春无价都消歇，剩潘郎、鬓影成憔悴。

江南此去，除非旧日青山，依然伴人愁里。

深闺凝望，讯断宾鸿，锁一双眉翠。见说道、近来消瘦，药裹缠绵，帘卷西风，病扶花起。

流光若驶，浮生如寄，而今真遂偕隐愿，泛烟波、好共吴篷倚。

那堪回首天涯，写遍相思，倦收凤纸。
牧护歌
苏溪和尚（唐代）

听说衲僧牧护，任运逍遥无住。一条百纳瓶盂，便是生涯调度。

一求至理参寻，不惮寒暑辛苦。还曾四海周游，山水风云满肚。

内除戒律精严，不学威仪行步。三乘笑我无能，我笑三乘谩做。

智人权立阶梯，大道本无迷悟。达者不假修治，不在能言能语。

披麻目视云霄，遮莫王侯不顾。道人本体如然，不是知佛去处。

生也犹如著衫，死也还同脱裤。生也无喜无忧，八风岂能惊怖。

外相犹似痴人，肚里非常峭措。活计原无一钱，敢与君王斗富。

愚人摆手憎嫌，智者点头相许。那知傀儡牵抽，歌舞尽由行主。

一言一报诸人，打破画瓶归去。
举富铺
安鏖（宋代）

漠漠烟横草树青，依稀风景似兰亭。
小桥疏竹人沽酒，曲径落花僧掩扃。
壬寅仲秋二十有五日哭东莱先生之墓
徐暄（宋代）

庚子秋中忆请违，先生温语扣还期。
去年匍匋双溪路，迨似当年失母时。
揩痒马图
郑元祐（元代）

啄疮乌去未斜阳，雨足春堤草正长。摩擦树根休技痒，明朝要尔战沙场。
十二峰·栖凤
阎伯敏（宋代）

山头凤鸣求其凰，山前家家背凤筐。
竹花结产未忍食，刀耕火种五里香。
次韵上呈樗年主簿乡兄
蔡肇（宋代）

君家晋陵我朱方，君家易知复叹忘。
十年不见兰畹芳，青衫翩翩黄白郎。
我游东南岁月长，江流汹涌山郁苍。
烛龙东来尾鬣狂，鸟抓真人坐高堂。
山中幡刹森戈枪，道场法嗣通衡羌。
大道甚夷车御臧，独不进步谁资粮。
脱身薄领行涧冈，青崖结茅云绕床。
飘摇西堕梁宋旁，至今梦想犹高骧。
矧复约子西城隍，瓦炉梵夹随行装。
形骸土木神远扬，少狂豪气今则亡。
剧谈软语志颇償，模写物象挥锦囊。
樽前坐我烟霭乡，怜君駮踠未著行。
侧身六合悲鹔鹴，即今文学可卜商。
赤刀大训在西房，诏书兴贤利宾王。
重闱共此烛灯光，肥羊细肋蟹著黄。
茭蒲生白晚菘香，落月动影帘帷凉。
夜如何其未卷觞，座间诗阵鹅鹳翔。
卧旗蓄锐岂遽央，我坚孤垒何敢望。
降幡欲挂月似霜，独君一扫可得章。
滔滔笔力抵卞庄，两虎未捽终不忙。
蜘蛛拂面归有祥，便看大榜挂北墙。
南城西寺载肴浆，背城借一犹能张。
初出蓝田路作
白居易（唐代）

停骖问前路，路在秋云里。苍苍县南道，去途从此始。

绝顶忽上盘，众山皆下视。下视千万峰，峰头如浪起。

朝经韩公坡，夕次蓝桥水。浔阳近四千，始行七十里。

人烦马蹄跙，劳苦已如此。
送僧过碧云见北磵
释心月（宋代）

老倒杨岐没脑门，行藏驵侩许谁论。
碧云深处问端的，他是他家九世孙。
复次韵寄程帅二首
陈造（宋代）

人家禊祓竞攀追，刺史春游正此时。
羯鼓声中花作锦，壶筹多此酒为池。
绝须丝竹娱安石，剩有篇章付雪儿。
闻道续貂容下客，老无佳句坐荒嬉。
松下作二首 其二
邵宝（明代）

孤笛横秋江，一声山月白。芦花起天风，萧瑟溪南北。
和经臣晚春
许景衡（宋代）

蝶散花犹在，鸦藏柳已阴。敢辞连日醉，恐负惜春心。

金缕休频唱，瑶笺正苦吟。独惭诗学浅，三叹岂知音。
虞退夫生日
魏了翁（宋代）

雍公匹马立乾坤，善念熏蒸到子孙。
富贵君家余事耳，更将此念植仍昆。
题张雨森画屏十景 其七 枫冷归帆
弘历（清代）

霜寒驴背客，枫冷暮江天。白下三秋渡，东吴万里船。

沙痕新涨落，帆影晚潮连。渔笛悠扬里，鸥波起淡烟。
双头芍药 其一
徐积（宋代）

金谷栽培异，春皇养育殊。一枝轻耸翠，双萼密承朱。

根是鸳鸯化，生来姊妹俱。同行虽有伴，并寝总无夫。

共鉴匀妆脸，偷霞点绛肤。东邻与西子，谢女共罗敷。

解佩还曾否，为云总解无。情深难独步，力弱易相扶。

卓氏弥伤寡，长门愈恨孤。斗誇红粉面，齐著绣罗襦。

尽好藏金屋，谁堪作舞姝。郎须待刘阮，家想住秦吴。

翠幕浑遮步，雕阑并向隅。黄金难买笑，为尔倒金壶。
句
王大受（宋代）

山行千岸翠作堆。
代乐府三首 其三 双桐生空井
萧纲（南北朝）

季月双桐井，新枝杂旧株。晚叶藏栖凤，朝花拂曙乌。

还看西子照，银床系辘轳。
谢张和仲老宝云茶
王令（宋代）

故人有意真怜我，灵荈封题寄荜门。
与疗文园消渴病，还招楚客独醒魂。
烹来似带吴云脚，摘处尘无谷雨痕。
果肯同尝竹林下，寒泉应有惠山存。
秋晚登浣溪楼
毛澄（清代）

一洗街头百日尘，危楼飞起蜀江滨。霞拖水面缲红锦，月涌云心碾白银。

村巷鸟衔残栗过，野塘鱼戏晚荷驯。卜邻万里桥西好，称此秋风落第身。
醉落魄·江天云薄
周紫芝（宋代）

江天云薄，江头雪似杨花落。寒灯不管人离索。照得人来，真个睡不著。
归期已负梅花约，又还春动空飘泊。晓寒谁看伊梳掠。雪满西楼，人阑干角。
昔与仙游傅常傅父子游从识其幼子方总角晚归
刘克庄（宋代）

议郎座上识郎君，窃意趋庭有异闻。
客屦今无同辈在，书灯昔与长公分。
虫冰寒暑余侵耄，萤雪光阴子尚勤。
见说架签犹万卷，肯将浊臭博清芬。
桂隐纪咏四十八首 其十五 真如轩
张镃（宋代）

翠竹是真如，目前须荐取。恁么做禅和，被人鞔似鼓。
松筠轩为章仕颙作
金幼孜（明代）

旧住城东二亩宅，种来松竹长偏成。每疑苍雪檐间落，时有凉风座上生。

长日持杯看凤舞，清宵隐几听龙鸣。向来数学名尤盛，深识先天造化情。
题李公麟山庄图
苏辙（宋代）

置马步岩间，岩前得平地。肴蔬取行簏，粗饱有遗味。
忆王孙
程垓（宋代）

萧萧梅雨断人行。门掩残春绿荫生。翠被寒灯枕自横。梦初惊。窗外啼鹃催五更。
秋霖歌
李沇（唐代）

西方龙儿口犹乳，初解驱云学行雨。纵恣群阴驾老虬，

勺水蹄涔尽奔注。叶破苔黄未休滴，腻光透长狂莎色。

恨无长剑一千仞，划断顽云看晴碧。
木兰花慢 得会稽友人书
张可久（元代）

有书来问讯，算忘了，若耶溪。想命被文魔，情因酒困，心为花迷。东西。百年过半，玉堂人、久矣隔云泥。锦树莺嘲蝶弄，翠萝鹤怨猿啼。凄凄。江远暮山低。梅屋□幽栖。喜陶公无钱，坡公不饮，庄子无妻。玻璃。碧湖秋水，为几声、渔唱住苏堤。白发老将至矣，青山归去来兮。
送真西山赴召
王迈（宋代）

一朝三命下金銮，独有先出山处难。
学术颜曾千载上，行藏吕范二公间。
莫言一木难支厦，须向中流力障澜。
爱助盖为天下计，丈夫心事颇相关。
东斋独坐
李复（宋代）

飞雨日萧萧，秋购收晚暑。
掩关兀然坐，默与玄相遇。
坐久忽相忘，玄我无宾主。
神游出八紘，鸿蒙见气母。
天威行
顾云（唐代）

蛮岭高，蛮海阔，去舸回艘投此歇。一夜舟人得梦间，

草草相呼一时发。飓风忽起云颠狂，波涛摆掣鱼龙僵。

海神怕急上岸走，山燕股栗入石藏。金蛇飞状霍闪过，

白日倒挂银绳长。轰轰砢砢雷车转，霹雳一声天地战。

风定云开始望看，万里青山分两片。车遥遥，马阗阗，

平如砥，直如弦。云南八国万部落，皆知此路来朝天。

耿恭拜出井底水，广利刺开山上泉。若论终古济物意，

二将之功皆小焉。
江行杂诗三首 其三
孙致弥（清代）

城迥浮云外，舟移乱石间。波光能夺月，滩势欲驱山。

过险心犹悸，思乡鬓欲斑。君看松顶鹤，云暝亦知还。
菩萨蛮（中吕宫）
张先（宋代）

簟纹衫色娇黄浅。钗头秋叶玲珑翦。轻怯疲腰身。纱窗病起人。

相思魂欲绝。莫话新秋别。何处断离肠。西风昨夜凉。
过筠溪吊故友黄瘦竹
黄协埙（清代）

筠溪一曲水沄沄，每对苍筤辄忆君。万点落花词客泪，十年宿草故人坟。

诗篇零乱飘秋雪，池馆荒凉剩夕曛。惆怅乡村乏椒醑，祇吟楚些吊湘云。
元立留诗二首因次韵 其二
韩淲（宋代）

孟郊有句散愁端，墨妙犹能待我看。试问新秋能几日，栏干一叶已吹寒。
岳州送丘祥甫
孙蕡（明代）

日落君山生紫烟，岳阳楼下水连天。苍梧夜色浮仙佩，筼竹春阴满画船。

云路几时声藉藉，鬓丝赢得影翩翩。归逢父老如相问，飘泊洪州四五年。
转调蝶恋花·溪上清明初过雨
沈蔚（宋代）

溪上清明初过雨。春色无多，叶底花如许。轻暖时闻燕双语。等闲飞入谁家去。
短墙东畔新朱户。前日花前，把酒人何处。仿佛桥边船上路。绿杨风里黄昏鼓。
古剑歌
吕本中（宋代）

寒江九月雷殷空，落日倒射千山红。江头树木半倾倒，衮衮不尽洪涛风。

风中有物如长戟，电光忽来倾霹雳。雨罢晴开不复知，乃是潜蛟倚长石。

苍皮半卷颇飞动，涩藓中开欲跳掷。青荧野火下绝水，夭矫长烟转空壁。

天生神物有时出，岁月飘流为谁得。铜花欲尽秋水浑，尚有千年妖血痕。

向来天地亦儿戏，俄顷变怪徒纷纭。君不见丰城之来亦不久，宝气何为上牛斗。
岁朝万玉庵看梅
钦琏（清代）

西郊梅最古，影傍石栏斜。根浥前朝露，枝开隔岁花。

风流传太守，幽冷属僧家。不用罗浮去，横看万树霞。
送庄季裕宣教
饶节（宋代）

庄侯目如岩下电，堕泪碑傍始相见。松间经行倚松语，袖有普贤真行愿。

春风昨夜忽言别，楚儿恰恰耕残雪。野人无以赠君行，山杏溪桃为君说。
小春见梅
史弥应（宋代）

孤根十月已先漫，不待春风破玉痕。
冷艳一枝何处见，竹边池阁水边村。
次杨子直使君韵
周必大（宋代）

雪茧冰丝结素华，天孙初织费缫车。
花开金谷空千种，蕊叠瑶英自一家。
下比山礬谁薄相，上攀琼木客雄夸。
集仙翰苑须公等，归继唐贤植此花。
寄焦山诸旧游
姜任修（清代）

江上青峰在，相望十七年。几时闲话旧，昨日醉逃禅。

我已如僧老，山犹忆客颠。凭流将梦去，先到海云边。
西园探梅三首 其一
王庭圭（宋代）

俯窥溪影忽横斜，仰看寒梅已放花。未觉东风吹水面，早惊春色到天涯。

年时肌骨瘦如许，日暮烟云薄不遮。折得一枝归静院，夜深玉颊照窗纱。
次韵君俞兼简少孙六首 其三
李之仪（宋代）

莫羡财多石季伦，任从闾里笑长人。五湖浪迹名终在，六印悬腰眼暂新。

且乐歌呼随沥斝，不妨文字洗留尘。年来顿觉珠玑富，万户侯家却是贫。
寻华山云台观道士
钱起（唐代）

秋日西山明，胜趣引孤策。桃源数曲尽，洞口两岸坼。

还从罔象数，忽得仙灵宅。霓裳谁之子，霞酌能止客。

残阳在翠微，携手更登历。林行拂烟雨，溪望乱金碧。

飞鸟下天窗，袅松际云壁。稍寻玄踪远，宛入寥天寂。

愿言葛仙翁，终年炼玉液。
送崔参军往龙溪
王昌龄（唐代）

龙溪只在龙标上，秋月孤山两相向。

谴谪离心是丈夫，鸿恩共待春江涨。
送晁监丞赴婺州关市之役
王禹偁（宋代）

关征市赋縻贤俊，谁爱此官为吏隐。
将作晁丞于役时，婺女星临海边郡。
黄绢辞高位尚卑，白华行洁身犹困。
会待时来即并伸，也知道在终无闷。
君不见路随含笑坐市中，屈身岂愧丹阳尹。
又不见张生狂醉恋扬州，冬瓜堰下甘肥遁。
此行况是奉皇华，收丈轻舠载一家。
携瓶下岸买竹叶，挂席背风穿蓼花。
霜晴震泽初尝橘，泉过惠山应试茶。
虎溪晓云灵隐雪，钱塘夜潮照湖月。
密排诗景在途中，旋吟新句教儿童。
渐近金华见隼旟，五马来迎使者车。
应知骥足暂拘绊，八咏楼开频启宴。
醉中官妓乞歌诗，剡溪纸贵抄新词。
他年谁献子虚赋，召入金门五云路。
因思元白在江东，不似晁丞今独步。
冬夜独酌
陆游（宋代）

寒水茫茫浸月明，疏钟杳杳带霜清。
一樽浊酒有妙理，十里荒鸡非恶声。
物外虽增新跌宕，胸中未洗旧峥嵘。
颓然坐睡蒲团稳，残火昏灯伴五更。
次韵祖德九日
程洵（宋代）

黄花岁岁与秋期，又见登高落帽时。云水光中孤赏玩，簿书丛帽足栖迟。

大篇且对玉连琐，小酌何须金屈卮。只恐颓檐并败屋，不禁巽二恣狂吹。
学宫诸生饮邀予与子野同之三首
陈造（宋代）

同簉儒宫把一觞，鹿鸣伐木奏深堂。
要防技痒论文地，莫忆前宵放酒狂。
劝耕题正觉寺诗次王文康韵二首
戴栩（宋代）

海山春过半，未见一花开。
岩溜无时滴，松风尽日来。
前生身已到，归路首重回。
只恐山灵笑，衣巾着吏埃。
古莫买妾行
曹邺（唐代）

千扉不当路，未似开一门。若遣绿珠丑，石家应尚存。
陈州刺史寄鹤
薛能（唐代）

临风高视耸奇形，渡海冲天想尽经。因得羽仪来合浦，

便无魂梦去华亭。春飞见境乘桴切，夜唳闻时醉枕醒。

南守欲知多少重，抚毛千万唤丁丁。
寄范茂卿
华岳（宋代）

社风吹迸雨前枝，正是施工北苑时。
小胯未封才入盝，短钥初拆半含旗。
一盆腊雪分龙井，万杵春雷入凤池。
见说贡余山似积，小煎还肯换新诗。
岁暮绝句四首
晁说之（宋代）

卫霍功名无素誉，韩彭富贵晚堪悲。
梅花引角边情剧，况复人间岁暮时。
僧目空山
朱元璋（明代）

孤寂凄凄一径微，处心应与世尘违。朝观松鹤摩天去，暮见岩猿挽树归。

瓶水一炉香满座，锡镮丈室气盈衣。空山僧对知何日，化作苍龙挟雨飞。